SKRIFTLIG FORESPØRGSEL P-2822/00

af W.G. van Velzen (PPE-DE) til Rådet

(1. september 2000)

Om: Bedrageri med kreditkort på Internettet

Det lader til, at bedrageri med kreditkort på Internettet forekommer meget oftere end ved indkøb med kreditkort i de normale forretninger. Store kreditkortselskaber bekræfter, at dette er et stort problem, hvilket kan bringe den videre udvikling af og tilliden til den nye internetøkonomi i fare. I en publikation fra den offentlige anklagemyndighed i Nederlandene hedder det, at opklaringen af bedrageri med kreditkort via Internettet på trods af det høje antal ofre har lav prioritet både inden for EU's medlemsstater og på internationalt plan.

1. Kan Rådet give en oversigt over situationen på dette område (hvor mange tilfælde af bedrageri med kreditkort via Internettet der er anmeldt, hvilke tal der foreligger for kreditkortbetalinger i de normale forretninger); kan Rådet bekræfte, at bedrageri med kreditkort ved internethandel forekommer ca. 3 gange så tit som ved normale kreditkorttransaktioner?

2. Er Rådet af den opfattelse, at dette kreditkortbedrageri faktisk udgør en hindring for udviklingen af e-handel, og E-europe, og hvordan begrænser Rådet de skadelige virkninger til et minimum samt i betragtning af dette forhold sikrer, at de mål, der blev formuleret under det særlige IT-topmøde i Lissabon, gennemføres?

3. Kan Rådet oplyse, bl.a. også i lyset af det særlige topmøde i Lissabon om IT-politikken i EU, hvilken prioritet opsporingen og retsforfølgningen af denne form for bedrageri har på nuværende tidspunkt?

4. Kan Rådet bekræfte, at den lave prioritet, som opsporing af denne form for bedrageri har i EU betyder en hindring for borgernes tillid til internetøkonomien i EU, og at dette vil kunne bringe de gode hensigter, der blev formuleret under det særlige IT-topmøde i Lissabon, i fare?

5. Kan Rådet oplyse, hvordan opsporing og retsforfølgning af disse former for bedrageri og andre internetrelaterede former for bedrageri kan få større prioritet for derved i så høj grad som muligt fortsat at tilskynde til udviklingen af e-handel i EU?

6. Hvornår opprioriterer Rådet ovennævnte punkt?

Svar

(8. marts 2001)

Der er ikke i Rådet foretaget beregninger over omfanget af svindel med kreditkort, men det er der i Europa-Parlamentet, som i sin betænkning om udkastet til rammeafgørelse anfører følgende(1):

Den internationale omsætning med betalingskort beløber sig til godt 2 000 mia. USD. Tabene på grund af de forskellige former for svindel med betalingskort ligger på mellem 0,1 og 0,2 % af omsætningen, således at ca. 3 mia. USD hvert år omledes fra det normale økonomiske kredsløb til det kriminelle område. Ca. 25 % af alle tab afholdes af udstedere i Den Europæiske Union. Hovedparten af svindelen med kreditkort er organiseret. Svindel med eurochecks udretter ligeledes betragtelige skader (1995: 41 mio. ECU).

Nødvendigheden af at bekæmpe denne form for svindel omhandles i Rådets og Kommissionens handlingsplan af 3. december 1998 for, hvorledes Amsterdam-Traktatens bestemmelser om indførelse af et område med frihed, sikkerhed og retfærdighed bedst kan gennemføres(2). I handlingsplanen nævnes f.eks. højteknologikriminalitet som en af de former for kriminel adfærd, som skal håndteres på samme effektive måde overalt i EU, og for hvilken man bør undersøge muligheden for at forbedre koordineringen af retsforfølgelsen i tilfælde, hvor højere effektivitet kan forenes med respekten for den enkeltes rettigheder.

Det ærede parlamentsmedlem vil desuden bemærke, at Det Europæiske Råd på sit ekstraordinære møde den 23.-24. marts 2000 i Lissabon anførte, at reglerne for elektronisk handel må være forudsigelige og indgyde erhvervslivet og forbrugerne tillid. Det opfordrede bl.a. Rådet til sammen med Europa-Parlamentet, når det er relevant, hurtigst muligt i løbet af 2000 at vedtage den lovgivning, der er under drøftelse, om de retlige rammer for elektronisk handel, og opfordrede Kommissionen og Rådet til at overveje, hvordan man kan øge forbrugernes tillid til elektronisk handel.(3)

Rådet er siden, på samlingen den 29. maj 2000 nået til foreløbig enighed om et udkast til rammeafgørelse om bekæmpelse af svig og forfalskning i forbindelse med andre betalingsmidler end kontanter. Formålet med udkastet er at sikre, at svig i forbindelse med andre betalingsmidler end kontanter anerkendes som en kriminel handling, der i alle EU-medlemsstater kan straffes med sanktioner, der er effektive, står i et rimeligt forhold til overtrædelsen og har en afskrækkende virkning. Det tager ligeledes sigte på, at der indføres hensigtsmæssige samarbejdsmekanismer for effektivt at kunne retsforfølge disse lovovertrædelser, uden dog at dette berører medlemsstaternes mulighed for at gøre andre former for svig i forbindelse med betalingsmidler bortset fra kontanter strafbare. I udtalelse af 5. juli 2000 gav Europa-Parlamentet sin tilslutning til dette udkast, som fortsat er omfattet af parlamentariske undersøgelsesforbehold fra en række medlemsstaters side. Disse forbehold vil kunne frafaldes i nær fremtid, og udkastet forventes vedtaget formelt i begyndelsen af 2001.

(1) Betænkning fra Udvalget om Borgernes Friheder og Rettigheder og Retlige og Indre Anliggender om forslaget til Rådets rammeafgørelse om bekæmpelse af svig og forfalskning i forbindelse med andre betalingsmidler end kontanter (KOM(1999) 438 C5-0066/2000 1999/0190(CNS)).

(2) EFT C 19 af 23.1.1999, s. 1-15.

(3) Formandskabets konklusioner.